Na temelju članka 30. i 90. Statuta Općine Lupoglav («Službene novine Grada Pazina», broj 18/09., 3/13. i 14/18.), a sukladno preporuci Stožera civilne zaštite Istarske županije, općinski načelnik Općine Lupoglav, dana 12. ožujka 2020. godine, donosi

**ODLUKU**

**o mjerama prevencije**

**radi širenja koronavirusa (COVID-19)**

**Članak 1.**

Na području Općine Lupoglav do daljnjeg se zabranjuju sva okupljanja po bilo kojoj osnovi, uključujući treninge i sportska natjecanja, zabavni događaji, kulturne priredbe i sva ostala događanja javnog karaktera do 14. travnja 2020. godine.

**Članak 2.**

Unazad petnaest dana primjetno je pogoršanje epidemiološke situacije na području Republike Italije, s povećanim brojem oboljelih osoba, kao i smrtnih slučajeva te nekontroliranog širenja virusa.

Zbog brojnih dnevnih migracija te dolazaka vikend turista u naše krajeve, postoji povećani rizik unosa uzročnika virusa na području Istarske županije, koji još nije evidentiran.

Sve navedeno povećava vjerojatnost pojave većeg broja oboljelih na našem području.

Stoga, obzirom na blizinu granice s Republikom Italijom i dnevna kretanja stanovništva, ovom mjerom Općina Lupoglav kao odgovorna javna uprava, želi smanjiti rizik daljnjeg širenja zaraze koronavirusom COVID-19 na području općine Lupoglav i Istarske županije.

**Članak 3.**

Ova Odluka stupa na snagu danom donošenja i objavljuje se na službenoj web stranici Općine Lupoglav ([www.lupoglav.hr](http://www.lupoglav.hr)) i Oglasnoj ploči.

KLASA: 005-01/20-01/05

URBROJ: 2163/07-01-01-20-1

Lupoglav, 12. ožujka 2020.

**OPĆINSKI NAČELNIK OPĆINE LUPOGLAV**

Općinski načelnik

***Franko Baxa,v.r.***

**OBRAZLOŽENJE**

**I PRAVNA OSNOVA ZA DONOŠENJE AKTA**

Pravna osnova za donošenje ove Odluke sadržana je u članku 30. i članku 90. Statuta Općine Lupoglav («Službene novine Grada Pazina», broj 18/09., 3/13. i 14/18.).

**II PRIKAZ STANJA I RAZLOZI ZA DONOŠENJE AKTA**

Ovom Odlukom općinski načelnik, sukladno preporuci Stožera civilne zaštite Istarske županije, odgađa sva kulturna i sportska događanja, na području Općine Lupoglav do 14. travnja 2020. godine.

U Hrvatskoj ima 19 potvrđenih slučajeva zaraze koronavirusom, a s obzirom na blizinu Istre Republici Italiji, koja je žarište zaraze koronavirusom COVID-19, na sjednici Stožera civilne zaštite Istarske županije održanoj dana 10. ožujka 2020. godine, odlučeno da se suspendiraju sva okupljanja stanovništva na otvorenom i zatvorenom prostoru u Istri do 14. travnja 2020. godine.

Unazad petnaest dana primjetno je pogoršanje epidemiološke situacije na području Republike Italije, s povećanim brojem oboljelih osoba, kao i smrtnih slučajeva te nekontroliranog širenja virusa. Zbog brojnih dnevnih migracija te dolazaka vikend turista u naše krajeve postoji povećani rizik unosa uzročnika virusa na području Istarske županije, koji još nije evidentiran. Sve navedeno povećava vjerojatnost pojave većeg broja oboljelih na našem području.

Stoga, obzirom na blizinu granice s Republikom Italijom i dnevna kretanja stanovništva, ovom mjerom Općina Lupoglav, kao odgovorna javna uprava, želi smanjiti rizik daljnjeg širenja zaraze koronavirusom COVID-19 na području općine Lupoglav.

Odluka stupa na snagu odmah.

**III PRIJEDLOG AKTA**

U prilogu se nalazi prijedlog Odluke o mjerama prevencije radi širenja koronavirusa (COVID-19).

**IV FINANCIJSKA SREDSTVA POTREBNA ZA PROVEDBU AKTA**

Za provedbu ove Odluke nije potrebno osigurati financijska sredstva u Proračunu Općine Lupoglav.

**OPĆINSKI NAČELNIK OPĆINE LUPOGLAV**

Općinski načelnik

***Franko Baxa,v.r.***